РЕГЛАМЕНТ (ЕО) № 698/2009 НА КОМИСИЯТА
от 31 юли 2009 година
за дерогация, по отношение на предназначените за прилагане на вътрешния пазар програми за информиране и насърчаване за млякото и млечните продукти, от Регламент (ЕО) № 501/2008 за определяне на подробни правила за прилагане на Регламент (ЕО) № 3/2008 на Съвета относно действията за информиране и насърчаване, свързани със селскостопанските продукти на вътрешния пазар и в трети страни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3/2008 на Съвета от 17 декември 2007 г. относно действията за информиране и насърчаване, свързани със селскостопанските продукти на вътрешния пазар и в трети страни (1), и по-специално член 5, параграф 1 и член 15 от него,
като има предвид, че:
(1)
В член 3, параграф 1, буква в) от Регламент (ЕО) № 3/2008 се предвижда, че секторите и продуктите, които могат да бъдат предмет на действията за информиране и насърчаване, финансирани изцяло или частично от бюджета на Общността, се обуславят преди всичко от необходимостта да се третират специфичните или свързани с конюнктурата проблеми в даден сектор.
(2)
Понастоящем секторът на млякото и млечните продукти преминава през тежък кризисен период, който може да застраши икономическата жизнеспособност на редица стопанства.
(3)
В този контекст на професионалните организации от сектора на млякото и млечните продукти следва да бъде предоставена възможността да се възползват от съфинансиране от страна на Общността в предвидената от Регламент (ЕО) № 3/2008 рамка, както и да представят за тази цел през следващите седмици пред националните си компетентни органи програми за информиране и насърчаване, така че тези програми да могат да бъдат селекционирани и евентуално приети от Комисията преди края на тази година, като с това се прави дерогация от годишния ритъм и обичайния график на приемане на програмите, предвидени в членове 8 и 11 от Регламент (ЕО) № 501/2008 на Комисията (2).
(4)
Следователно е необходимо да се направи дерогация за 2009 г. по отношение на предназначените за вътрешния пазар програми за информиране и насърчаване за млякото и млечните продукти от разпоредбите на член 11, параграфи 1 и 3 от Регламент (ЕО) № 501/2008.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Без да се засяга предвиденият в Регламент (ЕО) № 501/2008 обичаен годишен график, от него се прави дерогация по отношение на предназначените за вътрешния пазар програми за информиране и насърчаване за млякото и млечните продукти, които професионалните организации от сектора представят на държавите-членки до 15 октомври 2009 г.:
а)
чрез дерогация от член 11, параграф 1, първа алинея държавите-членки предоставят на Комисията временния списък от селекционирани програми най-късно до 31 октомври;
б)
чрез дерогация от член 11, параграф 3, втора алинея Комисията решава кои програми може да съфинансира най-късно до 15 декември.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 31 юли 2009 година.